J. Kužma, poslanec: (2001-09-04):
I. Presperín, podpredseda NR SR: Ďalej v rozprave vystúpi pán poslanec Tuchyňa. Chcem sa ešte, páni poslanci, panie poslankyne, opýtať aj s prosbou na vás, aby sme dnes skončili rozpravu k tomuto bodu programu. Vystúpi ešte pán poslanec Tuchyňa, Slaný a Tatár. Je súhlas? (Reakcia z pléna.) Áno? (Reakcia z pléna.) Tak musíme byť v tomto jednotní, takže pokiaľ nie je všeobecný súhlas a niektorí poslanci HZDS s tým nesúhlasia, tak o siedmej skončíme s tým, že pán poslanec Tuchyňa ešte dokončí svoje vystúpenie. Nech sa páči. J. Tuchyňa, poslanec: Vážené kolegyne, kolegovia, iste očakávate odo mňa, že budem vystupovať ako advokát armády. Ale ja tak nebudem tentoraz robiť. Myslím si, že v tomto parlamente sa VVP Javorina nerieši prvýkrát, naznačil to predo mnou kolega Cuper. Dokonca tento parlament prijal rozhodnutie o tom, že treba odškodniť vo výške 1,4 mld. korún v priebehu desiatich rokov, z ktorých nebolo doteraz zaplatené v podstate nič. Čiže my sme prijali, nie my, ale naši predchodcovia alebo niektorí, ktorí tu boli. Áno, výcvikový priestor Javorina bol zriadený v 50. rokoch ako, dá sa povedať, jediný priestor v Česko-slovenskej republike na výkon strelieb protivzdušnej obrany vojsk. Áno, armáda mala v tom čase iné počty, iné poslanie, takýto priestor, zrejme naši predchodcovia hovorili o tom, že potrebujú. Na môj návrh bol do výboru pre obranu a bezpečnosť predložený materiál, ktorý hovoril o veľkosti ekonomických nákladov a využívaní takýchto priestorov. Chcem vás poinformovať a povedať, že Slovenská republika, jej armáda má v podstate najväčšie priestory od našich východných hraníc na západ v prepočte na jedného obyvateľa, na jedného vojaka. Nebudem hovoriť, aké sú veľké, myslím si, že to nie je podstatné. Dnes je situácia trošku iná. Dnes prakticky posledných desať-jedenásť rokov tento priestor na to, na čo bol zriadený, sa v takejto miere nevyužíva, ba dokonca sú roky, keď sa v tomto výcvikovom priestore prakticky väčšie cvičenia alebo plnenie strelieb protivzdušnej obrany neuskutočňujú. Áno, niektorí predstavitelia armády majú vízie o tom, že tento priestor bude slúžiť tak, onak, že sa bude využívať pri medzinárodných integračných snahám, ambíciách. Ja o tom osobne presvedčený nie som. Chcem však povedať, že armáda je v transformácii. Armáda je skutočne v transformácii a treba tento problém riešiť v celom komplexe jej transformácie. Teda v komplexe transformácie armády a prípadne riešiť i ďalšie nasledujúce problémy. Osobne som za riešenie tohto problému. Národná rada má, a preto o tom hovorím, právo vyžadovať podľa doteraz platného zákona o Rade obrany štátu zámery Rady obrany štátu v oblasti obrany. A preto by som, alebo mám ten názor, že by sme mali od Rady obrany štátu vyžiadať, aké skutočne má v tejto oblasti i s týmto výcvikovým priestorom, ale prípadne i s ďalšími, zámery a súdiť takto potom na základe toho orgánu, ktorý je v tejto oblasti kompetentný. Myslím si, že by to bolo veľmi užitočné, keby do druhého čítania sme takéto stanovisko k tomuto materiálu od Rady obrany štátu dostali. Takže znovu v závere podporujem riešenie tohto problému, ale opakujem, komplexne z pohľadu i transformácie armády, aby sme neurobili kroky, ktoré potom následne budeme riešiť jednoducho inak. Vyžiadajme od Rady obrany štátu jej stanovisko alebo jej zámery k riešeniu tejto oblasti. Ďakujem. I. Presperín, podpredseda NR SR: Ďakujem. Pán poslanec Gajdoš s faktickou poznámkou, jednou. Končím možnosť ďalších faktických. Prosím. J. Gajdoš, poslanec: Ďakujem, pán predsedajúci, za slovo. Keby okolo novely zákona č. 229 bolo menej demagógie a menej táranín, možnože by skôr novela tohto zákona bola priechodná v tomto parlamente. Jedna vec sú krivdy, druhá sú veci, ktoré sú v rozpore s Ústavou Slovenskej republiky, tretia sú možné finančné dosahy na proces, ktorý sa novelou tohto zákona spustí. Ja nie som proti reparácii škôd, proti odškodneniu. Ale nie takýmto spôsobom. Demagogické bolo vystúpenie pána poslanca Palka od samého začiatku a nepravdivé v tom smere, že je to zákon, ktorý sa dotýka len priestoru Vojenského obvodu Javorina. Je to nezmysel! Nájdite mi to v tomto zákone. Môže to byť takto, keď sa v druhom čítaní po prijateľných zmenách zákon takýmto spôsobom dopracuje. Ale nezavádzajte ani poslancov, ani verejnosť, ani hostí na balkóne, že je to tak. Opak je pravdou! Aj v poslaneckom klube HZDS je väčšina poslancov naklonená tomu, aby sa krivda spáchaná na občanoch horného Spiša napravila. Ale dajme tomu tú správnu legislatívnu formu. Až potom bude možné s čistým svedomím za tento zákon zahlasovať. Ďakujem. I. Presperín, podpredseda NR SR: Ďakujem, pán poslanec, za vaše vystúpenie. Páni poslanci, je 19.00 hodín, prerušujem rokovanie Národnej rady Slovenskej republiky do zajtra do 9.00 hodiny. V rozprave k tomuto bodu vystúpi ešte pán poslanec Slaný a pán poslanec Tatár, potom bude slovo predkladateľa a spravodajcu a pristúpime k hlasovaniu o tomto zákone. Ďakujem. Prajem vám príjemný večer, dobrú chuť na večeru. (Prerušenie rokovania o 18.59 hodine.)